[{"text_idx": "#000004", "text": "Marvel\u2019s Avengers \u2013 maailm la\u0308ks ja\u0308lle hukka"}, {"text_idx": "#000005", "text": "Viis aastat tagasi tahtsid Tasujad tutvustada maailmale oma teist peakontorit ning enda uhiuut o\u0303humasinat Chimera, mis to\u0308o\u0308tas uue, ent veel va\u0308he uuritud, puhta energiaallika Terrigeni jo\u0303ul. Sellele suurele avasu\u0308ndmusele la\u0308ks tol korral ka noor Tasujate superfa\u0308nn Kamala Khan. Ta\u0308na teatakse seda pa\u0308eva, mil ko\u0303ik la\u0308ks valesti ja mille ja\u0308rel superkangelaste tegevus keelustati, T-pa\u0308eva (A-Day) nime all."}, {"text_idx": "#000006", "text": "Nii algab uue \u201eMarvel\u2019s Avengers\u201c ma\u0308ngu lugu. T-pa\u0308eva proloogiga sukeldub ma\u0308ngija Crystal Dynamicsi ja Square Enixi loodud versiooni Marveli u\u0308likuulsast koomiksimaailmast, mille keskmes on eelko\u0303ige meie noor kangelanna Kamala, kelle elus toimub proloogi tagaja\u0308rjel suuri muudatusi."}, {"text_idx": "#000007", "text": "Pa\u0308rast ma\u0308ngu katastroofilist algust on ma\u0308ngija u\u0308lesandeks otsida Tasujad u\u0308les ja tuua nad taas kokku 15 peatu\u0308ki jooksul, avastades samal ajal, mis ta\u0308pselt juhtus T-pa\u0308eval ning milline on maailm selle tagaja\u0308rjel. Ja seeja\u0308rel tuleb muidugi sedasama maailma ka pa\u0308a\u0308stma hakata suure paha organisatsiooni AIM (Advanced Idea Mechanics ehk Arenenud Ideede Mehaanikad) kurjade plaanide eest. Peatu\u0308kid on teadlikult u\u0308les ehitatud nii, et ma\u0308ngija saaks la\u0308bi nende o\u0303ppida selgeks ma\u0308ngu erinevad mehaanikad ning katsetada ka erinevate peategelastega ma\u0308ngimist, et saada ka\u0308tte tunnetus iga tegelase ma\u0308ngustiili kohta. See on oluline, kuna Tasujate ma\u0308ng on tegelikult loodud online\u2019is teistega ma\u0308ngimiseks."}, {"text_idx": "#000008", "text": "Ta\u0308psemalt on Tasujate mitmikma\u0308ngu funktsioon mo\u0303eldud to\u0308o\u0308tama va\u0308ikestes gruppides, kus kuni neli ma\u0308ngijat vo\u0303tavad koos ette eri tu\u0308u\u0308pi missioone ning igapa\u0308evaseid ja -na\u0308dalaseid va\u0308ljakutseid. Xboxi versioon ma\u0308ngust, mille po\u0303hjal ka\u0308esolev arvustus on kirjutatud, no\u0303uab teistega koos ma\u0308ngimiseks Xbox Live Gold vo\u0303i Xbox Game Pass Ultimate tellimust. Kui aga mitmekesi ma\u0308ngimine pole sinu tass teed, on ko\u0303iki missioone vo\u0303imalik ka u\u0308ksinda ma\u0308ngida. U\u0308ksi ma\u0308ngides saab ma\u0308ngija missioonidele kaasa vo\u0303tta kuni kolm AI poolt ma\u0308ngitavat tegelast. Lisaks on vo\u0303imalik neid kahte asja ka kombineerida: na\u0308iteks kahekesi ma\u0308ngides saab tu\u0308hjaks ja\u0308a\u0308vad kaks kohta ta\u0308ita AI tegelastega."}, {"text_idx": "#000009", "text": "Ma\u0308ngumehaanika poolelt on enamik ma\u0308ngu sarnasele struktuurile u\u0308les ehitatud. Missiooni algul alustab ma\u0308ngija u\u0308hest asukohast ning tema eesma\u0308rk on jo\u0303uda teise kohta va\u0308lja. Nende kahe punkti vahele ja\u0308a\u0308b kord pikem, kord lu\u0308hem distants, mida la\u0308bida, ning enamike missioonide puhul ka mitmed ko\u0303rvalised punktid, kust la\u0308bi ka\u0308ies vo\u0303ib ma\u0308ngija saada juurde uut varustust, komponente, kogutavaid koomikseid jms. Ning muidugi peab ma\u0308ngija kogu selle seiklemise keskel kogu aeg vo\u0303itlema karjade kaupa vastastega."}, {"text_idx": "#000010", "text": "Kaklemismehaanika peaks olema u\u0308ldiselt tuttav seda tu\u0308u\u0308pi ma\u0308nge harrastavatele inimestele: erinevate nupukombinatsioonidega saab tegelane teha eri tugevuse ja eesma\u0308rgiga kombosid. Igal tegelasel on oma erilised kombod ning kaklemisstilistika, mis ko\u0303ik alluvad sellegipoolest u\u0308ldisele nupukombinatsiooni loogikale (X nupu all on kergemad lo\u0308o\u0308gid, Y all raskemad). Ku\u0308ll aga erinevad mingid po\u0303himo\u0303ttelised vo\u0303imekused tegelaste vahel piisavalt, et iga ma\u0308ngija peaks leidma endale oma lemmiku, kellega ta rohkem ma\u0308ngida tahab. Nii on na\u0308iteks vo\u0303imalik mo\u0303ne tegelasega lennata, mo\u0303ne teisega hoopis hu\u0308pata kaugele ning mo\u0303nega avada uksi, mida teised teha ei suuda. Samuti on igal tegelasel omad isiklikud eritegevused ja -kombod, mis taaskord toetavad ma\u0308ngustiilis erinevusi."}, {"text_idx": "#000011", "text": "Ma\u0308ngu kestvus on muidugi so\u0303ltuv sellest, mis raskusastmel ma\u0308ngida ning kui ha\u0308sti ma\u0308ngija selle tasemega toime tuleb. Seda silmas pidades vo\u0303ib siiski o\u0308elda, et u\u0308ks missioon kestab keskmiselt paarku\u0308mmend minutit kuni mo\u0303niku\u0308mmend minutit. Seega on ma\u0308ngu narratiiv la\u0308bitav ligikaudu 10-11 tunniga, kui mitte ajada taga iga ko\u0303rvaleesma\u0308rki ning va\u0308ltides suremist nii palju kui vo\u0303imalik."}, {"text_idx": "#000012", "text": "Siinkohal tuleb a\u0308ra mainida ka see, et lisaks ma\u0308ngu po\u0303hinarratiivile pakub ma\u0308ng ka komplekteeritud suuremaid missioone, mida on vo\u0303imalik ette vo\u0303tta nii narratiivi la\u0308bides, mille ka\u0308igus ma\u0308ngija enamik neist avab, kui ka pa\u0308rast narratiivi la\u0308bimist. Nii on igal Tasujal, kes ma\u0308ngija meeskonnaga ja\u0308rjest liituvad, oma missioonid, mille auhinnaks on muuhulgas erilised \u201eikoonilised\u201c kostu\u0308u\u0308mid nendele tegelastele. Need missioonid laiendavad ma\u0308ngu lugu, kuna iga selline missioon on ko\u0303rvaline looliin."}, {"text_idx": "#000013", "text": "Kuna arendaja on algusest peale planeerinud seda ma\u0308ngu live koosto\u0308o\u0308lises formaadis, na\u0308eb Crystal Dynamicsi visioon ette mitmeid uuendusi ja ta\u0308iendusi ma\u0308ngule tulevaste aastate jooksul. See ta\u0308hendab, et ma\u0308ngu tulevad juurde veel teisedki Marveli tegelased ja nende lood ning missioonid, uued piirkonnad, uued missioonitu\u0308u\u0308bid jpm. Ta\u0308na on teada, et peagi lisandub tegelaste valikusse Kotkasilm ning kinnitatud on ka A\u0308mblikmees, kes ku\u0308ll kahjuks saab olema saadaval ainult PlayStationi ma\u0308ngijatele, tulenevalt Sony ja Marveli vahelistest kokkulepetest."}, {"text_idx": "#000014", "text": "Mis tunnet ma\u0308ng aga tekitab? Marveli fa\u0308nnid saavad kindlasti entusiastlikult kaasa elada juba ainuu\u0308ksi sellele, et tegu on Marveli maailma ja tegelastega. Asetan lisaro\u0303hku siin sellele, et just Marveli maailmaga, mitte Marveli kinomaailmaga \u2013 ehkki ma\u0308ngus on mitmed ta\u0308naseks u\u0308lemaailmselt kuulsaks saanud tegelased, ei ole siin tegu ta\u0308pselt nende kuvanditega, keda mitmed on tundma o\u0303ppinud kinoekraanil. Kuid sellegipoolest on dialoogis ja tegelastes olemas Marvellik huumor ja stilistika. Nii on ko\u0303igile tuttav Raudmees ka siin enesekindel, sarkastiline ja impulsiivne ning Hulk suur, va\u0308ga roheline ja alati vihane."}, {"text_idx": "#000015", "text": "Samuti on oma lo\u0303bu leidav selles, kui leiad omale meeldiva(mad) tegelase(d), kuna iga tegelast saab jooksvalt arendada ja aina tugevamaks muuta la\u0308bi uute kombode avamise ja parema varustuse hankimise. Ning muidugi pakub visuaalselt ro\u0303o\u0303mu uute kostu\u0308u\u0308mide ja muude kosmeetiliste vidinate kogumine. La\u0308bi tegelaste arendamise kasvab ka ma\u0308ngija vo\u0303imsustase (power level), mis on oluline just uute va\u0308ljakutsete ja missioonide tegemise jaoks. Na\u0308iteks kuvas ma\u0308ngusisene so\u0303jalaud, kus missioone valida saab, mulle kohe pa\u0308rast po\u0303hinarratiivi la\u0308bimist muuhulgas ka mitmeid missioone, mille tase oli minu jaoks hetkel liiga ko\u0303rge."}, {"text_idx": "#000016", "text": "Tegelase inventuur. U\u0308lalpool on na\u0308ha mitmed tegelast puudutavad lisamenu\u0308u\u0308d."}, {"text_idx": "#000017", "text": "Teisalt on ma\u0308ng oma iseloomult siiski u\u0308sna korduv ja u\u0308he ning sama asja uuesti ja uuesti tegemine muutub mo\u0303ne aja peale siiski nu\u0308riks. Koos ma\u0308ngides vo\u0303ib see olla muidugi lo\u0303busam, kuna siis saab ro\u0303hku asetada sellele, kuidas u\u0308hiselt olla efektiivsem vo\u0303i seada mingeid muid eesma\u0308rke oma grupile, kuid laias laastus muutuvad missioonide tegevused ja teekonnad kiiresti tuttavaks."}, {"text_idx": "#000018", "text": "Kahjuks sain omajagu tunda ka frustratsiooni laadimisekraanide vahtimise pa\u0308rast, kuna laadimisajad olid ma\u0308ngul arvestatavalt pikad. Kohati ja\u0308i mo\u0303istmatuks see, miks mo\u0303nel hetkel u\u0308ldse seda pikka laadimisaega oli vaja kuvada, kuna selle rakendamine ei olnud alati loogiline. Na\u0308iteks esineb ma\u0308ngus seeto\u0303ttu kahte moodi ko\u0303rgelt alla kukkumist: esimese puhul la\u0308heb ekraan korraks pimedaks ja ma\u0308ng paigutab tegelase koheselt tagasi sinna, kust ma\u0308ngija viimast sektsiooni alustas; teise puhul ma\u0308ngitakse kergelt dramaatilist kukkumisklippi ning ma\u0308ng hakkab kogu ka\u0308esolevat osa tasandis uuesti lahti laadima la\u0308bi laadimisekraani. Millal ja miks kasutatakse u\u0308hte vo\u0303i teist, ma ma\u0308ngides ta\u0308pselt ei tabanudki."}, {"text_idx": "#000019", "text": "Laadimisaegade mure laieneb ka mujale ma\u0308ngus. Na\u0308iteks uusi kostu\u0308u\u0308me ehk ko\u0303iki, mida su tegelane hetkel ei kanna, laadis ma\u0308ng samuti u\u0308sna kaua lahti. See ta\u0308hendab, et eelvaatlemine vo\u0303tab omajagu aega ning kui sa ei jaksa selle ja\u0308rgi oodata ja vahetad tegelase kostu\u0308u\u0308mi, siis on ka ma\u0308ngus su tegelane na\u0308htamatu seni, kuniks uus kostu\u0308u\u0308m on a\u0308ra laadinud."}, {"text_idx": "#000020", "text": "\u201eMarvel\u2019s Avengers\u201c peaks Marveli fa\u0308nnidele oma loo poolest kindlasti olema su\u0308mpaatne ning vo\u0303imalus ma\u0308ngida erinevaid tegelasi sellest maailmast on muidugi u\u0308ks ma\u0308ngu mu\u0308u\u0308gipunktidest. Siiski tasub meeles pidada, et kuna ma\u0308ng ei ole mo\u0303eldud olema tohutult suur u\u0308ksikma\u0308ngija seiklus, on narratiivi siin natuke va\u0308hem. Mulle oleks meeldinud, kui mingite tegelaste ja nende lugudega oleks saanud kauem aega veeta. Samas on teada, et see lugu ei ole veel lo\u0303ppenud ning et ja\u0308rgnevad aastad to\u0303otavad seda ma\u0308ngu juurde tuua, mis annab ma\u0308ngule seega ka kergelt episoodilise tunde."}, {"text_idx": "#000021", "text": "Kui Marveli teosed on sulle meeltmo\u0308o\u0308da ning sulle meeldivad ka na\u0308iteks klassikalised beat \u2018em up stiilis ma\u0308ngud, siis soovitaksin \u201eMarvel\u2019s Avengersi\u201c endale hankida. Kui sa aga tahad kaklemisemehaanikast rohkem keskenduda narratiivile, siis soovitaksin ma\u0308ngu ette vo\u0303tta ko\u0303ige kergemal raskusastmel ning arvestada ooteaegadega uute lugude ja tegelaste va\u0308ljalaske vahel. Ning laadimisekraanide ko\u0303rvale vo\u0303ib siis juba varuda paki kro\u0303pse ja ma\u0308ngida natuke ka kro\u0303psuka\u0308paga."}, {"text_idx": "#000022", "text": "Lapsevanematele: \u201eMarvel\u2019s Avengers\u201c sobib PEGI reitingusu\u0308steemi alates 16. eluaastast, sest ma\u0308ngus kujutatakse realistlikku va\u0308givalda inimesesarnaste tegelaste suhtes."}, {"text_idx": "#000025", "text": "Save my name, email, and website in this browser for the next time I comment."}, {"text_idx": "#000027", "text": "Ubisoft teatas \u201cThe Crew Motorfest\u201d ma\u0308ngust"}, {"text_idx": "#000029", "text": "Sony va\u0308hendas PlayStation VR2 koguseid"}, {"text_idx": "#000030", "text": "Games with Gold ma\u0308ngud veebruaris"}, {"text_idx": "#000031", "text": "\u201cThe Last of Us\u201d telesari saab teise hooaja"}, {"text_idx": "#000032", "text": "Pakume videoma\u0308ngude uudiseid, arvustusi, podcasti, videoid ja pilte alates 2014. aastast."}]